ZUWA GA GWAMNA MASARI (2) | DUNIYAR COMPUTER
Jihar Katsina tamu ce baki dayanmu
Cigaba daga Mukalarmu ta farko Zuwa Ga Gwamna Masari (1)
Wani abu da na gani shi ne tamkar kwasan karar mahaukaciya ake neman yi wa matsalolin jihar Katsina, alhali ina ga dauki daidai zai fi alfanu. Ya Mai Girma, a maimakon a ce sai an taba kowane fanni na rayuwar al’umma da ya dagule, me zai hana a dubi matsala guda a hau kanta a dinga dirza har sai ta yi laushi, sa’annan a koma kan wata. Me ya sa gwamnati za ta fi mayar da hankali wajen shan kandamau, inda abin da ake bukata shi ne sha ludayi-ludayi? Al’amurran ilimi na cikin tasku! Hanyoyinmu sun bulbulguce! Ingantaccen ruwan sha ya fara gagarar mu! Talauci ya yi wa yawancin mu katutu! Sata da almundahana a kowane fanni na rayuwa sun kusa zama ruwan dare! Ayyukan noma sai kokawa suke yi! Kiwon lafiya shi kan sa ba shi da lafiyar! Siyasa da mulki da zamantakewa na kewar masu kulawa! Duk ga su nan birjik!Bisa irin wannan fasali, shin ana ga kandamau zai biya? Ko alama!
Dangane da haka nake ganin ya dace a ce cikin wata uku da dori da aka yi an san inda aka nufa. Jama’ar jihar Katsina su san cewa akwai gwamnatin Aminu Bello Masari, ba gwamnati mai yekuwar gwamnatin Ibrahim Shehu Shema ta gaza ba. Ba wai nufina ba ne na ce ba wani abu sabo da gwamnatinka ta yi wa al’ummar jihar Katsina tun hawanta karaga ba ko alama, amma dabashirin ciyar da jihar Katsina gaba ne ban gani ko na ji ba a cikin tsawon lokacin da aka hau karagar mulki.
Ba wani abu ya sa na fadi haka ba sai ganin cewa tsari da tabbatuwar tsari da kuma hangen nesa da ingantaccen dabashiri wajen aiwatarwa su ne ke jan ragamar cigaba. Ke nan abin da ake bukata a jihar Katsina a halin yanzu shi ne a san inda aka sa gaba domin yin aiki gadan-gadan, a kuma lura da bin tafarkin da yake shi ne zai fitar da A’i daga rogo. Me ya kamata a yi a wannan fasali?
Abin da ka bayyana a wajen taron da ka yi da masana da dattawan jihar Katsina bayan kwana 100 da hawanka mulki abin da aka saba ji ne kullum daga kowace irin gwamnati da aka yi a baya. Kowace shekara ai batun ke nan, za a inganta harkokin ilmi. Za a biya wa dalibai kudaden makaranta. Za a gina azuzuwan makarantu. Za a samar da takin zamani. Za a gina hanyoyi a birane da karkara. Za a kawar da talauci. Za a samar da ruwan sha. Za a samar da motocin shiga don inganta sufuri. Za a samar da aikin yi, za a….! Ba iyaka.
TA WURINFacebook
TUSHEN LABARIFarfesa Ibrahim Malumfashi
Gwamna Masari
Mukalar bayaYadda ake saukar da video daga YouTube (1)
Mukala ta gabaYadda ake saukar da video daga YouTube (2) : Amfani da hanyoyi mabanbanta wurin saukar da bidiyo daga YouTube
Aysha Daheeru 09/27/2015 at 5:41 pm
yadai kamata muga changing.ance za,a maida yan casual permanent, ance za’a dauki malammai don inganta ilimin yara,amma har ynzu shuru.
Isah usman maisanda 09/29/2015 at 10:08 am
Masari idaikace haka zakayi to wlh kashinka yabushe…… Kace kowane yaro dan prmr da dan secondery zayasamu kwai2 da bred kullun basai sundawo gida break ba…. Kace free education za ayi amman munfarajin raderadin kajanye wannan…… To wai kudin ke babu koko ra’ayi kachanja shine abun tanbaya abani.??????????????
Leave a Reply to Aysha Daheeru Sake amsa